Mark Sykes

**Mark Sykes** (fullt navn Tatton Benvenuto Mark Sykes; født 16. mars 1879, død 16. februar 1919 i Paris) var en britisk offiser, diplomat og forskningsreisende og far til forfatteren Christopher Sykes.

## Biografi
Sykes bodde sine tidlige leveår dels i London, dels i Sledmere House i East Riding of Yorkshire.

Sykes deltok 1899–1902 i boerkrigen. Han var 1905–1907 honorær attaché i Konstantinopel og foretok disse år vidstrakte reiser i de asiatiske delene av Det osmanske rike og skulle han blant annet kartlegge det nordvestre Mesopotamia.

Fra 1911 satt han som representant i det britiske underhus for det konservative parti. Han ble god venn med Hugh Cecil, som også var parlamentsmedlem, og ble kjent med F. E. Smith og Hilaire Belloc. Sykes var også venn av Aubrey Herbert, en engelskmann med store innflytelse i midtøstenanliggender, og ble kjent med Gertrude Bell, en pro-arabisk rådgiver for Foreign Office.

Sykes ble aldri så helhjertet en talsmann for arabernes sak som Bell og hennes venner T. E. Lawrence og Percy Cox. Hans sympatier og interesser var ikke bare med araberne, men også områdets armenere, jøder og tyrkere.

Han ble baronett ved farens død i 1913.

Sykes oppsatte under første verdenskrig en bataljon frivillige og virket som britisk emissær en tid i Kaukasus og deretter i Mesopotamia og Kurdistan. Den britiske krigsminister Herbert Kitchener fikk ham med i Bunsenkomiteen, som skulle utarbeide anbefalinger angjeldende Midtøsten. Sykes ble snart komiteens dominerende personlighet. Det var Sykes og hans folk som gjenopplivet gamle greske og romerske navn for flere regioner i Midtøsten. Det gjaldt navnevalg som for eksempel Syria, Palestina, Irak og Mesopotamia.

Sykes ble i 1916 benyttet ved Storbritannias hemmelige forhandlinger med Frankrike om oppdeling av Tyrkias syriske og mesopotamiske besittelser og inngikk om dette i mai samme år med den franske diplomaten Picot den etter dem oppkalte Sykes-Picot-avtalen. 

Avtalen ble ikke offentliggjort før etter at bolsjevikene åpnet tsartidens russiske arkiver. Avsløringen av inneholdet ble publisert først i *[[Izvestija]]* og *[[Pravda]]* den 23. november 1917. Noen dager senere ble avtaleteksten gjengitt i *[[The Manchester Guardian]]*. For de involverte partene var avsløringen pinlig og skapte økende misstemning mellom partene og araberne. Britene hadde lovet eller i det minste forespeilet araberne en selvstendig arabisk statsdannelse, hvis de gjorde opprør mot tyrkerne. Støtte til dette fikk de blant andre av oberst T.E. Lawrence.

Historieforskningen tyder på at Sykes influerte utformingen av balfourerklæringen av 2. november 1917. Den sa at den britiske regjering var velvillig overfor en opprettelse i Palestina av et nasjonalt hjem for det jødiske folk.

## Død, begravelse, ekshumering
Sykes døde i 1919 i Hotel Lotti i Paris av spanskesyken. Til tross for at han var katolikk, ble han begravet anglikansk. Hans levninger ble i 2008 ekshumert i den medisinske forsknings øyemed, som ledd av bestrebelsene for å kunne håndtere en slik pandemi (basert på viruset H1N1) i fremtiden.

## Forfatterskap
Mark Sykes skrev både fagbøker om Midtøsten og satiriske romaner:

* *Through Five Turkish Provinces*,1900,
* *Dar-Ul-Islam*, 1904,
* *The Caliphs' Last Heritage: A Short History of the Turkish Empire*, 1915.

De satiriske verker

* *D'Ordel's Pantechnicon*, 1904, illustrert av Edmund Sandars, en parodi på avisvesenet 
* *D'Ordel's Tactics and Military Training*, 1904, en parodi på *Infantry Drill Book* som kom i 1896, også den illustrert av Sandars.

## Litteratur
* Janet Wallach: *Desert Queen*. Anchor Books, New York, 1999
* Karl E. Meyer og Shareen Blair Brysac: *Kingmakers: the Invention of the Modern Middle East:* W.W. Norton, New York, 2008
* David Fromkin: *A Peace To End All Peace*. Avon Books, New York, 1990
* Benny Morris: *Righteous Victims*. Vintage Books, New York, 2001
* Jonathan Cape: *Mark Sykes: Portrait of an Amateur*. London, 1975
* Christopher Simon Sykes: *The Big House: The Story of a Country House and Its Family*. Harper Perennial, London, 2005

## Referanser


## Eksterne lenker
* 
* The papers of Sir Mark Sykes, 1879–1919: the Sykes-Picot Agreement & the Middle East
* Villages of the Yorkshire Wolds:Sledmere 
* D'Ordel's Pantechnicon
* 
* Body exhumed in fight against flu